Predkladacia správa

Ministerstvo zdravotníctva Slovenskej republiky v súlade s uznesením vlády Slovenskej republiky č. 57 z 24. januára 2007, predkladá „návrh Plánu opatrení Slovenskej republiky v prípade vzniku udalostí, podliehajúcich Medzinárodným zdravotným predpisom (2005)“, ktoré boli prijaté Svetovou zdravotníckou organizáciou v roku 2005.
Aktuálna potreba prerokovania Plánu opatrení Slovenskej republiky pre prípad vzniku udalostí podliehajúcich medzinárodným zdravotným predpisom (2005) schváleným Svetovou zdravotníckou organizáciou vychádza nielen z medzinárodných záväzkov Slovenskej republiky, ale jej význam je zvýraznený i v článku 58 Bezpečnostnej stratégie Slovenskej republiky schválenej Národnou radou Slovenskej republiky 27.9.2005 a ďalej vychádza z úrovne Slovenskej republiky v oblasti jej pripravenosti na biologické hrozby, a to od lokálnych epidémií až po pandémie, z možnosti objavenia nebezpečného prenosného ochorenia až po riešenie úloh likvidácie následkov možného bioterorizmu. 
Návrh Plánu opatrení Slovenskej republiky pre prípad vzniku udalostí podliehajúcich Medzinárodným zdravotným predpisom (2005) schváleným Svetovou zdravotníckou organizáciou bol vypracovaný medzirezortnou pracovnou skupinou. Medzirezortná skupina pracovala v zložení zo zástupcov Úradu verejného zdravotníctva Slovenskej republiky, Operačného strediska zdravotnej záchrannej služby, krízového manažmentu Ministerstva zdravotníctva Slovenskej republiky, zástupcov Sekcie krízového manažmentu a Civilnej obrany Ministerstva vnútra Slovenskej republiky , Prezídia policajného zboru Ministerstva vnútra Slovenskej republiky, Prezídia hasičského a záchranného zboru Ministerstva vnútra Slovenskej republiky, odboru sociálneho zabezpečenia a zdravotníctva Sekcie rozvoja ľudských zdrojov Ministerstva vnútra Slovenskej republiky, riaditeľstva pasovej a hraničnej kontroly Ministerstva vnútra Slovenskej republiky, zástupcov Odboru riadenia štátnej správy Ministerstva obrany Slovenskej republiky, Vojenského ústavu hygieny a epidemiológie, zástupcov Úradu verejného zdravotníctva Ministerstva dopravy, pôšt a telekomunikácii Slovenskej republiky a krízového manažmentu Ministerstva dopravy, pôšt a telekomunikácií Slovenskej republiky, letiska M. R. Štefánika Bratislava a zástupcov riadenia letovej prevádzky Slovenskej republiky, zástupcov Štátnej veterinárnej a potravinovej správy Slovenskej republiky. Vychádza najmä z ustanovení Medzinárodných zdravotných predpisov schválených 58. Svetovým zdravotníckym zhromaždením Svetovej zdravotníckej organizácie, ktorá ustanovuje definície, účel a pôsobnosť, princípy a zodpovedné orgány. Dokument predovšetkým určuje varianty možného vzniku udalostí, orgány a organizácie podieľajúce sa na plnení opatrení pre prípad vzniku týchto udalostí, sily a prostriedky k zásahu pri vzniku ohniska nákazy a rozpracováva činnosť orgánov a organizácií za účelom zamedzenia alebo likvidácie hrozby zavlečenia a zabránenia šírenia nebezpečnej infekcie, ktorá by  významne ohrozila zdravie obyvateľstva a následkom toho i bežný mierový chod hospodárskeho života Slovenskej republiky. 
Potrebnosť prerokovania a schválenia návrhu Plánu opatrení Slovenskej republiky pre prípad vzniku udalostí podliehajúcich Medzinárodným zdravotným predpisom (2005) schváleným Svetovou zdravotníckou organizáciou vychádza zo záväzkov, ktoré pre Slovenskú republiku vyplynuli z prijatia týchto predpisov a z existujúcich hrozieb pre Slovenskú republiku vychádzajúcich z možností zavlečenia nebezpečného prenosného ochorenia na územie Slovenskej republiky. Pravdepodobnosť objavenia nebezpečného prenosného ochorenia v Slovenskej republike sa neustále zvyšuje. Vyplýva z existencie zdrojov a ohnísk nebezpečných nákaz vo svete,  zo skutočnosti rozdielnej úrovne realizácie protiepidemiologických opatrení v rôznych štátoch sveta, z rozdielnej úrovne monitorovania hygienicko-epidemiologickej situácie, z existencie rastúcej migrácie, zvyšovania počtov osôb prepravovaných v rámci leteckej turistiky a cestovaním za biznisom vo svete. Posledné skúsenosti z tejto oblasti poukazujú na skutočnosť, že sa prejavuje  nízka úroveň zdravotnej zodpovednosti osôb, ktoré navštevujú kritické oblasti a zóny sveta neplnením povinností absolvovať očkovanie proti cudzokrajným ochoreniam a podrobovaniu sa vstupnému epidemiologickému vyšetreniu po návrate. Významným spôsobom poklesla epidemiologická bdelosť a ostražitosť na úrovni lekárov prvého kontaktu a prijaté úlohy a opatrenia by mali viesť k zvýšeniu kvality vykonávaného epidemiologického vyšetrovania a k zvýšeniu pripravenosti lekárov prvého kontaktu vyslovovať opodstatnené podozrenia o ochorení človeka na nebezpečné prenosné ochorenie, zvýšiť ich zodpovednosť za včasné odhalenie možného rizika z nebezpečného infekčného ochorenia. V Slovenskej republike boli v minulosti zaznamenané prípady odhalenia čiernych skládok nebezpečného biologického odpadu, ktoré sú potencionálnym zdrojom infekčných chorôb.
Potreba prijatia opatrení v oblasti pripravenosti Slovenskej republiky reagovať v situácii zachytenia nebezpečného prenosného ochorenia je zvýrazňovaná aj skutočnosťou, že všetky zasahujúce zložky, od základných zložiek integrovaného záchranného systému, ostatných zložiek integrovaného záchranného systému, epidemiológov, hygienikov až po zamestnancov zdravotníckych zariadení, tak, ako to bolo i konštatované na výjazdovom rokovaní Pandemickej komisie vlády Slovenskej republiky v máji 2007,  nie sú vybavené štandardnými proti biologickými ochrannými prostriedkami poskytujúcimi záruky bezpečnej ochrany zdravia zasahujúcich osôb. 
Samotná reakcia štátnych orgánov, riadiacich prvkov krízového riadenia, mechanizmy spúšťania systému na ochranu zdravia pri objavení ohniska nákazy, spôsobovaného nebezpečným prenosným ochorením, nie je ustanovená a skoordinovaná. Vykonaná praktická ukážka činnosti zainteresovaných prvkov zásahu pri vzniku ohniska nebezpečnej nákazy uskutočnená v mesiaci máj 2007 v rámci cvičenia Zádiel 2007, ktoré prebehlo na základe uznesenia Pandemickej komisie vlády Slovenskej republiky, poukázala na závažný problém materiálno technickej vybavenosti všetkých dotknutých zasahujúcich zložiek.
Riešenie opatrení proti zavlečeniu nebezpečného prenosného ochorenia zisteného na palube medzinárodného letu, ktorý má pristávaciu cieľovú stanicu na území Slovenskej republiky, je novodobým problémom, ktorý nebol doposiaľ v histórii Slovenskej republiky konkrétne ani  prakticky riešený, a to  ani v podobe vypracovania plánu činnosti. 
Návrh Plánu opatrení Slovenskej republiky pre prípad vzniku udalostí podliehajúcich Medzinárodným zdravotným predpisom (2005) schváleným Svetovou zdravotníckou organizáciou nebude mať ekonomický dopad na obyvateľstvo, priamy vplyv na životné prostredie a podnikateľské prostredie a nebude mať vplyv na zamestnanosť. Realizácia navrhovaných opatrení zakladá nároky na verejné financie ich vyčlenením z rozpočtových kapitol jednotlivých ministerstiev v rozložení na roky 2008 - 2010. Finančné prostriedky jednotlivých rozpočtových kapitol, potrebné na zabezpečenie úloh vyplývajúcich z predmetného materiálu, budú zabezpečené v rámci schválených limitov rozpočtu verejnej správy na roky 2008 až 2010.
Materiál prešiel riadnym medzirezortným pripomienkovým konaním v dňoch 3.12.2007 až 14.12.2007 a predkladá sa bez rozporov.